Hans Eyvind Næss

Hans Eyvind Næss (født 13. oktober 1943 i Stavanger) er en norsk historiker.
Næss var statsarkivar ved Statsarkivet i Stavanger i perioden 1970–2005. Fra 2005 var han seniorrådgiver hos Riksarkivaren med kontor ved Statsarkivet i Stavanger. Han har hatt verv i ICA (International Council on archives) 1990-2010 og var der leder av seksjon for næringslivsarkiver (SBL) 2002-2010 og medlem av sentralstyret i ICA (Executive Board) 2005–2010.
I 2013 gikk han over i en stilling som seniorforsker, og arbeidet fra da av blant annet med prosjekter som Overhoffretten i Norge og kulturhistorien om Sjernarøyene. Næss ledet Riksarkivarens utvalg som skulle foreslå opprettelse av interkommunale arkiver i Norge, og var medlem av utvalget som skulle vurdere regionalisering av norske arkivinstitusjoner (Nysæter-utvalget).
Han har tatt initiativ til og tidvis ledet flere institusjoner, blant annet Stavanger byarkiv (1967–1973), Interkommunalt arkiv i Rogaland (IKA) fra 1973 til 1976 og Det norske utvandrersenteret (DNU) fra 1983 til 1987. Han tok også initiativ til de norske arkivmøtene og var arrangementsleder for de fire første konferansene, for De nordiske arkivdagene 2009, og også for ICA-konferansen i 2010 i Oslo. Siden 1970 har han arbeidet med å utvikle og samlokalisere arkivinstitusjonene i Rogaland som i 2017 flyttet inn i nybygget Arkivenes Hus på universitetsområdet på Ullandhaug.
Næss tok doktorgraden (dr. philos) i 1981 på en avhandling om trolldomsprosessene i Norge på 1500-1600-tallet. Han har utført omfattende forskning innenfor norsk og nordisk rettshistorie og forvaltningshistorie, og har blant annet skrevet bøker om norske domstoler, forliksrådene (1995), sorenskriverne (1991) og lagmennene (2014). Han var også medforfatter i jubileumsboken Våpendrager og veiviser, som ga en oversikt over norske advokaters historie (2007), Folkestyre i by og bygd (1987) og Rogaland fylkes administrasjonshistorie (2015). Videre har han skrevet gårds- og slektshistorie for Nedstrand i Tysvær og Sjernarøy i Finnøy. Næss har vært redaktør for flere kildepublikasjoner, blant annet for 15 bind med transkripsjoner av tingbøker for Rogaland fra perioden 1622–1661; dette 15-bindsverket ble utgitt i perioden 1972–1991.
Han har utgitt en rekke publikasjoner om lokalhistoriske forhold, spesielt om Stavanger og Rogaland, bl.a. tre bøker om Gamle Stavanger, tre rikt illustrerte bøker om Stavanger, Vekst og glede (1991), Fra rune til rigg (2001), Vilje og Visjon (2007)) og boken Vakre trehus i Rogaland (2004).
Næss har hatt mange verv innen politikk og kulturliv. I 1972 var han medlem av utvalget som foreslo opprettelsen av en forskningsstiftelse i Rogaland. Rogalandsforskning, senere IRIS, som ble etablert i 1973.
Han har sittet i Stavanger bystyre. Han var formann i Stavanger bibliotekstyre i perioden 1976–1983. Han tok initiativ til bygging av nytt bibliotek, noe som ble realisert noen år senere i Stavanger kulturhus. Han var i flere år medlem av styret i Norsk Bibliotekforening og 1989-1991 medlem av det regjeringsoppnevnte utvalget som utformet NOU 14/91 "Bibliotek i Norge". Næss var i flere år medlem av styret for stiftelsen "Breidablik" og direksjonen for Stavanger Museum. I 1975 tok han initiativ til opprettelsen av historie som fag ved Rogaland Distriktshøgskole, senere Universitetet i Stavanger (UiS). Næss var medlem av Stavanger forliksråd 1980–2005 og formann 1988–2005.
Han har siden 1972 arbeidet med vern av Gamle Stavanger. Han har vært medlem av styret for foreningen «Gamle Stavanger», der han var formann i 1972 til 1987 og er nestleder i styret siden 2014.
Han var i en årrekke frem til 2016 styremedlem i Norsk Lydinstitutt. I 1994 tok han initiativ til vern av handelsstedet Ramsvik på Sjernarøy. Han er nestleder i «Byhistorisk forening i Stavanger», der han var leder 2008–2012. I 2007 ble han leder for utvalget for kulturhistorisk skilting i Stavanger. Han ledet fra 1994 stiftelsen «Orion», som arbeidet for aktive forbindelser mellom Norge og Nord-Amerika. Arbeidet ble inkorporert i ressursgruppen for internasjonale spørsmål i Næringsforeningen for Stavanger-regionen, som han ledet frem til 2010. I 2013–2014 var han sekretær for fylkeskomiteen for demokratijubileene i Rogaland. I 2016 ble han medlem av fylkeskomiteen som planla 200-årsjubileet i 2025 for utvandringen fra Norge til Amerika. I 2018 blee han nestleder i foreningen Norsk Migrasjonsforum.
Næss har hatt roller som initiativtaker og/eller forfatter og prosjektansvarlig nasjonalt eller lokalt ved en rekke jubileer: